**Slovník často používaných pojmov**

**Artikulácia** = výslovnosť hlások a slov

**Artikulačné orgány**= orgány, ktoré sú potrebné na výslovnosť hlások (jazyk, zuby, pery, tvrdé a mäkké podnebie)

**Alália**= bezrečnosť

**Dyslália** = porucha výslovnosti; neschopnosť používať v reči jednotlivé hlásky alebo skupiny hlások podľa normy

 Sigmatizmus- narušená výslovnosť hlások C,S,Z, DZ

 Lambdacizmus- nesprávna výslovnosť hlásky L

 Rotacizmus - nesprávna výslovnosť hlásky R

**Dysgramatizmus** = nesprávnosti v gramatickej jazykovej rovine (dieťa nesprávne skloňuje, časuje, vynecháva predložky)

**Fonologické procesy=** procesy zjednodušovania slov, dieťa si zjednodušuje slová (skracuje slová, komolí, prehadzuje hlásky) podľa svojich aktuálnych možností

**Fonematické /fonologické uvedomovanie=** schopnosť uvedomovať si zvukové zloženie hovorenej reči, dieťa je schopné len na základe počutia vyčleniť slová, slabiky, prvú/poslednú hlásku v slove a určiť jednotlivé hlásky

**Fonematická diferenciácia =** rozlišovanie hlások sluchom

**Hláska** = najmenšia jednotka hovorenej reči

**Komunikačné stratégi**e = spôsoby, akými komunikujeme s dieťaťom; rozlišujeme efektívne a neefektívne komunikačné stratégie

**Lateralita**= prednostné používanie jedného z párových orgánov, napr. dieťa uprednostňuje na kreslenie a písanie pravú ruku

**Makroglosia=** zväčšený jazyk

**Narušená komunikačná schopnosť=** jedna alebo viacero jazykových rovín pôsobí rušivo vzhľadom na komunikačný zámer jedinca, napr. dieťa má narušenú výslovnosť, v dôsledku čoho mu jeho okolie nerozumie

**Narušený vývin reči =** dieťa má narušenú schopnosť rozumieť reči alebo sa vyjadrovať rečou v porovnaní s rovesníkmi, môže sa vyskytovať ako sprievodný jav pri iných poruchách (napr. dieťa s Downovým syndrómom alebo mentálnym postihnutím) alebo ako samostatný problém= vývinová dysfázia (dieťa v ostatných oblastiach vývinu nezaostáva)

**Oneskorený vývin reči** = reč, prvé slová, prvé vety sa objavujú neskôr, ale jazykové schopnosti majú normálny profil

**Raná intervencia =**včasná pomoc a podpora vývinu dieťaťa

**Špecifické poruchy učenia** = neschopnosť osvojiť si základné školské spôsobilosti, ako je hovorenie, porozumenie hovorenej reči, čítanie, písanie, počítanie alebo matematické usudzovanie pri bežných výukových metódach, normálnom intelekte dieťaťa a primeranom sociokultúrnom zázemí

**Vývinová dysfázia**= špecificky narušený vývin reči; vrodená porucha, kedy si dieťa nedokáže osvojovať materinskú reč ľahko a rýchlo pri normálnej inteligencii a podmienkach zo strany prostredia; ťažkosti sa prejavujú najmä v tvorbe slov a viet a často aj v porozumení reči

**Vývinová neplynulosť** = opakovanie slov a zarážky v reči pri hovorení, objavujúce sa medzi druhým a piatym rokom života; nepovažujú sa za poruchu reči, spontánne odoznejú

**Zajakavosť** = časté zarážky a  neplynulosti v reči, prejavujú sa napr. opakovaním a predlžovaním častí slov, sú sprevádzané nadmerným napätím a námahou hovoriaceho; považujú sa za poruchu reči